**เสนอ คณะกรรมการและผู้ถือหุ้นของบริษัท ทีทีซีแอล จำกัด (มหาชน)**

ข้าพเจ้าได้สอบทานข้อมูลทางการเงินรวมและเฉพาะบริษัทระหว่างกาลของบริษัท ทีทีซีแอล จำกัด (มหาชน) (บริษัท) และบริษัทย่อย (กลุ่มบริษัท) ซึ่งประกอบด้วย งบฐานะการเงินรวมและเฉพาะบริษัท ณ วันที่ 30 กันยายน 2568 งบกำไรขาดทุนเบ็ดเสร็จรวมและเฉพาะบริษัทสำหรับงวดสามเดือนและเก้าเดือนสิ้นสุดวันที่เดียวกัน งบการเปลี่ยนแปลงส่วนของเจ้าของรวมและเฉพาะบริษัท รวมถึงงบกระแสเงินสดรวมและเฉพาะบริษัทสำหรับงวดเก้าเดือนสิ้นสุดวันเดียวกัน และหมายเหตุประกอบข้อมูลทางการเงินระหว่างกาลแบบย่อ ซึ่งผู้บริหารของบริษัทเป็นผู้รับผิดชอบในการจัดทำและนำเสนอข้อมูลทางการเงินรวมและเฉพาะบริษัทระหว่างกาลนี้ตามมาตรฐานการบัญชี ฉบับที่ 34 เรื่อง การรายงานทางการเงินระหว่างกาล ส่วนข้าพเจ้าเป็นผู้รับผิดชอบในการให้ข้อสรุปเกี่ยวกับข้อมูลทางการเงินรวมและเฉพาะบริษัทระหว่างกาลดังกล่าวจากผลการสอบทานของข้าพเจ้า

**ขอบเขตการสอบทาน**

ข้าพเจ้าได้ปฏิบัติงานสอบทานตามมาตรฐานงานสอบทาน รหัส 2410 “การสอบทานข้อมูลทางการเงิน  
ระหว่างกาลโดยผู้สอบบัญชีรับอนุญาตของบริษัท” การสอบทานข้อมูลทางการเงินระหว่างกาลประกอบด้วย การใช้วิธีการสอบถามบุคลากรซึ่งส่วนใหญ่เป็นผู้รับผิดชอบด้านการเงินและบัญชี และการวิเคราะห์เปรียบเทียบและวิธีการสอบทานอื่น การสอบทานนี้มีขอบเขตจำกัดกว่าการตรวจสอบตามมาตรฐานการสอบบัญชีทำให้ข้าพเจ้าไม่สามารถได้ความเชื่อมั่นว่าจะพบเรื่องที่มีนัยสำคัญทั้งหมดซึ่งอาจจะพบได้จากการตรวจสอบ ดังนั้นข้าพเจ้าจึงไม่อาจแสดงความเห็นต่อข้อมูลทางการเงินระหว่างกาลที่สอบทานได้

**เกณฑ์ในการไม่ให้ข้อสรุป**

เนื่องจากข้าพเจ้าได้พิจารณาสถานการณ์ที่มีความไม่แน่นอน ซึ่งส่งผลกระทบต่อการดำเนินงานของกลุ่มบริษัทและบริษัท ดังต่อไปนี้

1. การขาดสภาพคล่องทางการเงินและการผิดนัดชำระหนี้

ตามที่กล่าวในหมายเหตุประกอบงบการเงินข้อ 27 ซึ่งระบุว่า เนื่องจากบริษัทได้ทำการบอกเลิกและได้ทำการฟ้องร้องเจ้าของโครงการก่อสร้างเพื่อการพัฒนาเชื้อเพลิงอย่างยั่งยืนในประเทศ จำนวน 3 โครงการ โดยเหตุการณ์ดังกล่าวมีผลต่อสภาพคล่องทางการเงินและการผิดนัดชำระหนี้ของบริษัท ส่งผลทำให้กลุ่มบริษัทและบริษัทมีขาดทุนหลังภาษีสำหรับงวดสามเดือนสิ้นสุดวันที่ 30 กันยายน 2568 จำนวน 2,927.35 ล้านบาท และ 2,881.49 ล้านบาท ตามลำดับ และสำหรับงวดเก้าเดือนสิ้นสุดวันที่ 30 กันยายน 2568 กลุ่มบริษัทและบริษัทมีขาดทุนหลังภาษีจำนวน 4,778.40 ล้านบาท และ 4,713.32 ล้านบาท ตามลำดับ และมีกระแสเงินสดสุทธิติดลบจากการดำเนินงานในข้อมูลการเงินรวมและเฉพาะบริษัทจำนวน 994.13 ล้านบาทและ 626.77 ล้านบาท ตามลำดับ ณ วันที่ 30 กันยายน 2568 กลุ่มบริษัทและบริษัทมีขาดทุนสะสมเกินทุนจำนวน 2,181.56 ล้านบาท และ 2,163.27 ล้านบาท ตามลำดับ และกลุ่มบริษัทและบริษัทมีหนี้สินหมุนเวียนสูงกว่าสินทรัพย์หมุนเวียนอย่างมีนัยสำคัญจำนวน 7,003.22 ล้านบาท และจำนวน 7,884.69 ล้านบาท ตามลำดับ ซึ่งหนี้สินหมุนเวียนส่วนใหญ่ประกอบด้วยเจ้าหนี้การค้าและเจ้าหนี้อื่น เจ้าหนี้หุ้นกู้ เจ้าหนี้ธนาคารจากหนังสือค้ำประกันและเงินกู้ยืมระยะสั้นจากสถาบันการเงิน และหนี้สินอื่น

ตามที่กล่าวในหมายเหตุประกอบงบการเงินข้อ 19 และ 26 ณ วันที่ 30 กันยายน 2568 บริษัทไม่ได้ปฏิบัติตามเงื่อนไขในสัญญาหุ้นกู้ในเรื่องการดำรงอัตราส่วนหนี้สินต่อส่วนของผู้ถือหุ้นซึ่งคำนวณจากงบการเงินรวมและไม่สามารถขอผู้ถือหุ้นกู้เลื่อนการชำระหุ้นกู้ตามกำหนดได้ เป็นจำนวน 2,544.40 ล้านบาท สำหรับเจ้าหนี้ธนาคารจากหนังสือค้ำประกันและเงินกู้ยืมระยะสั้นจากสถาบันการเงินจำนวน 1,426.07 ล้านบาท สถาบันการเงินมีสิทธิกำหนดให้หนี้ทั้งหมดต้องชำระในทันทีโดยไม่ต้องทวงถาม รวมทั้งมีสิทธิระงับวงเงินสินเชื่อที่ยังไม่ได้เบิกใช้

กลุ่มบริษัทและบริษัทอยู่ในระหว่างการปรับแผนธุรกิจและแผนการดำเนินงานในอนาคต และเข้าสู่กระบวนการฟื้นฟูกิจการโดยการยื่นคำร้องขอฟื้นฟูกิจการต่อศาลล้มละลายกลาง บริษัทได้เจรจาเรียกเก็บเงินค่าก่อสร้างจากเจ้าของโครงการก่อสร้างหลายโครงการอย่างต่อเนื่องและบริษัทดำเนินการการเจรจากับเจ้าหนี้การค้าที่ได้รับผลกระทบจากการบอกเลิกสัญญาก่อสร้างโครงการเนื่องจากบริษัทผิดนัดชำระหนี้กับสถาบันการเงินและบริษัทไม่สามารถเจรจาต่อรองหรือหาแหล่งเงินทุนมาจ่ายชำระหนี้สินที่ผิดนัดชำระหนี้กับสถาบันการเงินได้เป็นผลสำเร็จ สถานการณ์ดังกล่าวแสดงให้เห็นว่ามีความไม่แน่นอนที่เป็นสาระสำคัญ ซึ่งอาจเป็นเหตุให้เกิดข้อสงสัยอย่างมีนัยสำคัญเกี่ยวกับความสามารถในการดำเนินงานอย่างต่อเนื่องของกลุ่มบริษัทและบริษัท

1. การยื่นคำร้องขอฟื้นฟูกิจการต่อศาลล้มละลายกลาง

ตามที่กล่าวไว้ในหมายเหตุประกอบงบการเงินข้อ 19 และ 29 เมื่อวันที่ 31 ตุลาคม 2568 ที่ประชุมกรรมการบริษัท มีมติให้บริษัทยื่นคำร้องขอฟื้นฟูกิจการต่อศาลล้มละลายกลาง โดยในวันที่   
31 ตุลาคม 2568 บริษัทได้ยื่นคำร้องขอฟื้นฟูกิจการและในวันที่ 3 พฤศจิกายน 2568 ศาลล้มละลายกลางมีคำสั่งรับคำร้องขอฟื้นฟูกิจการของบริษัท บริษัทจึงเข้าสู่สภาวะการพักชำระหนี้ และกำหนดวันไต่สวนคำร้องขอฟื้นฟูกิจการในวันที่ 28 มกราคม 2569

ณ วันที่รายงานการสอบทานข้อมูลทางการเงินของข้าพเจ้า คดีความต่าง ๆ ของบริษัทตามที่กล่าวในหมายเหตุประกอบงบการเงินข้อ 27 ยังไม่เสร็จสิ้นการไต่สวนซึ่งผลของการไต่สวนอาจส่งผลต่อการเรียกชำระคืนของหนี้สิน การยอมรับแผนฟื้นฟูกิจการของเจ้าหนี้ การแต่งตั้งผู้ทำแผน ผลสำเร็จของแผนฟื้นฟูกิจการและการดำเนินตามแผนธุรกิจที่ผู้บริหารจัดทำและได้ทำการชี้แจงกับทางผู้ถือหุ้นกู้และเจ้าหนี้ ความสามารถในการดำเนินงานต่อเนื่องของบริษัทขึ้นกับหลายปัจจัยทั้งภายใน ภายนอก สภาพแวดล้อมเศรษฐกิจและอุตสาหกรรมรวมถึงการพิจารณาลงมติยอมรับแผนฟื้นฟูกิจการของเจ้าหนี้ ความสำเร็จในการดำเนินการตามแผนฟื้นฟูกิจการและความสามารถในการประกอบธุรกิจต่อไปของบริษัท สถานการณ์ดังกล่าวแสดงให้เห็นว่ามีความไม่แน่นอนที่เป็นสาระสำคัญ ซึ่งอาจเป็นเหตุให้เกิดข้อสงสัยอย่างมีนัยสำคัญเกี่ยวกับความสามารถในการดำเนินงานอย่างต่อเนื่องของกลุ่มบริษัทและบริษัท

1. คดีฟ้องร้องจากบริษัทอื่นและหนี้สินที่อาจจะเกิดขึ้น

ตามที่กล่าวไว้ในหมายเหตุประกอบงบการเงินข้อ 27 และ 28 บริษัทถูกฟ้องร้องจากบริษัทอื่นหลายรายในคดีต่าง ๆ จากการผิดสัญญา การเรียกร้องค่าเสียหายและอื่น ๆ ซึ่งปัจจุบันคดีความอยู่ในระหว่างการพิจารณาของศาล และกระบวนการของอนุญาโตตุลาการและผลของคดียังไม่สิ้นสุด   
ทั้งนี้ผู้บริหารของบริษัทพิจารณาไม่ตั้งสำรองหนี้สินที่อาจเกิดขึ้นเนื่องจากเหตุการณ์ดังกล่าวยังไม่สามารถสรุปได้ในปัจจุบัน ข้าพเจ้าไม่สามารถพิจารณาผลกระทบที่อาจเกิดขึ้น (ถ้ามี) ต่อประมาณการหนี้สินที่อาจเกิดขึ้นในข้อมูลทางการเงินรวมและข้อมูลทางการเงินเฉพาะบริษัทระหว่างกาลได้เนื่องจากความไม่แน่นอนและข้อจำกัดของสถานการณ์ตามที่กล่าวไว้

สถานการณ์ดังกล่าวข้างต้น มีผลกระทบและมีความเกี่ยวข้องกัน ซึ่งแสดงถึงความไม่แน่นอนที่มีสาระสำคัญต่อความสามารถในการดำเนินงานต่อเนื่องของกลุ่มบริษัทและบริษัท ซึ่งอาจส่งผลกระทบที่มีนัยสำคัญต่อมูลค่าสินทรัพย์และหนี้สินที่มีสาระสำคัญต่อข้อมูลทางการเงินระหว่างกาลรวมและเฉพาะบริษัทสำหรับงวดสามเดือนและเก้าเดือนสิ้นสุดวันที่ 30 กันยายน 2568

**การไม่ให้ข้อสรุป**

เนื่องจากเรื่องที่กล่าวในวรรคเกณฑ์ในการไม่ให้ข้อสรุปมีผลกระทบและมีความเกี่ยวข้องกันซึ่งแสดงให้เห็นถึงความไม่แน่นอนหลายอย่างที่อาจส่งผลกระทบที่มีนัยสำคัญต่อข้อมูลทางการเงินระหว่างกาลรวมและเฉพาะบริษัทของบริษัท ทีทีซีแอล จำกัด (มหาชน) และบริษัทย่อย (กลุ่มบริษัท) และข้อมูลทางการเงินเฉพาะบริษัทระหว่างกาลของบริษัท ทีทีซีแอล จำกัด (มหาชน) ตามลำดับ ณ วันที่ 30 กันยายน 2568 และสำหรับงวด  
สามเดือนและเก้าเดือนสิ้นสุดวันที่ 30 กันยายน 2568 ข้าพเจ้าจึงไม่สามารถให้ข้อสรุปต่อข้อมูลทางการเงินระหว่างกาลข้างต้นได้

**ลักษมี ดีตระกูลวัฒนผล**

ผู้สอบบัญชีรับอนุญาต

ทะเบียนเลขที่ 9056

บริษัท แกรนท์ ธอนตัน จำกัด

กรุงเทพมหานคร

14 พฤศจิกายน 2568